’N PAAR weke gelede het ek genoem dat ’n vervaardiger my vertel hulle is gevra om tot ’n miljoen ekstra body bags te vervaardig. Dit was ter voorbereiding van die sterftes weens Covid-19.
Tóé reeds het begrafnisondernemers in die Oos-Kaap gesê hulle het nie genoeg bergingsplek of plek in die begraafplaas vir al die slagoffers wat hulle verwag nie.
Daar is reeds ’n aantal skole in die Wes-Kaap wat nie gaan heropen nie, want daar is positiewe Covid-19-gevalle.
Geloof en gebed is ankers in baie Suid-Afrikaners se lewe. Vandag is ’n nasionale biddag – wie en wat is op jou gebedslysie?
As jy in die tyd sedert die inperking ’n geliefde moes begrawe, sal jy verstaan hoe hartverskeurend dit is as daar net ’n beperkte groepie roubeklaers is wat mag kom afskeid neem.
’n Emosionele inbeller vra dat die parlement eers moet open voordat sy haar kleinkinders skool toe stuur.
Dit is vir geen ouer of gelowige ’n maklike besluit nie. Ons soek antwoorde, troos, wysheid, kos, hulp en genade van Bo.